दिल्ली का घुटा दम: प्रदूषण से हवा का स्तर हुआ 'बेहद खराब', फिर भी सफाई कर्मचारी उड़ा रहे धूल
दिल्ली में सर्दी की दस्तक के साथ ही प्रदूषण का स्तर दिन ब दिन खराब होता जा रहा है। मौसम विभाग के अनुसार दिल्ली में गुरुवार को प्रदूषण 'बेहद खराब' स्तर पर पहुंच गया।
दिल्ली में सर्दी की दस्तक के साथ ही प्रदूषण का स्तर दिन ब दिन खराब होता जा रहा है। मौसम विभाग के अनुसार दिल्ली में गुरुवार को प्रदूषण 'बेहद खराब' स्तर पर पहुंच गया। बावजूद इसके दिल्ली सबक लेने को तैयार नहीं है। दिल्ली में सरकारी विभागों में समन्वय की कमी के चलते हालात लगातार बिगड़ते जा रहे हैं। एक ओर जहां दमकल विभाग दिल्ली के विभिन्न इलाकों में धूल दबाने के लिए छिड़काव कर रही है, वहीं दूसरी ओर सफाई विभाग के कर्मचारियों की झाड़ू धूल के गुबार उड़ा रही है। हालत यही रही तो दिल्ली में सांस लेना और भी दूभर हो सकता है। एक तरफ दमकल विभाग हवा में उड़ती धूल कण को कम करने के लिए पानी का छिड़काव कर रहा है तो दूसरे तरफ हवा में धूल उड़ाई जा रही है । दोनो तस्वीर एक साथ एक ही जगह पर देखने को मिली। ओखला फेस 3 में दमकल विभाग सड़को और पेड़ पौधों पर पानी छिड़काव कर रहा था। तो वहीं सड़क के दूसरी तरफ सफाई कर्मचारी सड़क पर झाड़ू लगाकर खुलेआम धूल उड़ा रहे थे। आज पूरे एनसीआर में प्रदूषण की वजह से धुंध छाई हुई है। दिल्ली-एनसीआर में प्रदूषण का स्तर आज भी ज्यादा है। दिल्ली में एयर क्वॉलिटी इंडेक्स 326, गुरुग्राम में 305 और नोएडा में 311 है। तीनों जगहों पर हवा की गुणवत्ता 'बेहद खराब' श्रेणी में है। हवा की क्वॉलिटी खराब होने के वजह से दिल्ली के आसमान में सुबह धुंध छाया रहा। इस दौरान आईटीओ में एयर क्वॉलिटी इंडेक्स 254 और पटपड़गंज में 246 देखा गया। ये तस्वीरें दिल्ली के अक्षरधाम इलाके की हैं। दिल्ली में हवा की क्वॉलिटी खराब होने से आम लोगों को सांस लेने में दिक्कतों का सामना करना पड़ रहा है।